Predkladacia správa

Politika pre realizáciu projektov verejno-súkromných partnerstiev je vypracovaná na základe uznesenia vlády č. 245 zo 6. apríla 2005 k Správe o vytváraní podmienok na realizáciu projektov s privátnym partnerstvom.

Verejno-súkromné partnerstvo (PPP) je osobitný druh obstarávania, ktorý v prípade dodržania správneho postupu pri príprave, realizácii a monitorovania môže zabezpečiť kvalitnejšie verejné služby v porovnaní s klasickým obstarávaním. 

Dlhodobosť, ktorá je charakteristickou črtou pre projekty PPP, vyžaduje venovať zvláštnu pozornosť ochrane verejného záujmu, podmienkam, ktoré nastanú v prípade zlyhania projektu, monitorovaniu a kontrole PPP a zabezpečeniu údržby hodnôt vytvorených PPP. Princíp PPP umožňuje prenesenie významných rizík spojených s projektom na súkromného partnera a miera prenesených rizík ovplyvňuje spôsob vykazovania dlhu verejnej správy. 

Návrh materiálu bol predmetom medzirezortného pripomienkového konania, vyhodnotenie ktorého je súčasťou predkladaného materiálu. Návrh materiálu sa predkladá na rokovanie vlády Slovenskej republiky bez rozporov.

Návrh materiálu bol prerokovaný v Rade vlády SR pre verejnú správu dňa 15. novembra 2005. Materiál, ktorý bol jednohlasne schválený v Rade vlády SR  pre verejnú správu je upravený v zmysle jej záverov.